钦定古今图书集成/明伦汇编/官常典/第502卷 > 米信
## 钦定古今图书集成/明伦汇编/官常典/第502卷 > 米信

按《宋史》本传：“信旧名海进，本奚族，少勇悍，以善射闻。
周祖即位，隶护圣军。从世宗征高平，以功迁龙捷散
都头。太祖总禁兵，以信隶麾下，得给使左右，遂委心
焉。改名信，署牙校。及即位，补殿前指挥使，迁直长。平
扬州日，信执弓矢侍上侧，有游骑将迫乘舆，射之，一
发而毙，迁内殿直指挥使。开宝元年，改殿前指挥使”，
领彬州刺史。大宗即位，转散都头指挥使，继领高州
团练使。太平兴国三年，迁领洮州观察使。四年，征太
原，命为行营马步军指挥使，与田重进分督行营诸
军。并人潜师来犯，信击败之，杀其将裴正，并州平，遂
移兵攻范阳。师还，以功擢保顺军节度使。时信族属
多在塞外，会其兄子全自朔州奋身来归，召见，俾乘
传诣代州，伺间迎致其亲属，发劲卒护送之。既而全
宿留逾年，边境斥堠严，竟不能致。信慷慨叹曰：“吾闻
忠孝不两立，方思以身徇国，安能复顾亲戚哉！”北望
号恸，戒子侄勿复言。五年，命与郭守赟等同护定州
屯兵。六年秋，迁定州驻泊部署。八年，改领彰化军节
度使。雍熙三年，征幽、蓟，命信为幽州西北道行营马
步军都部署，败契丹于新城。契丹率众复来战，王师
稍却。信独以麾下龙卫卒三百御敌。敌围之数重，矢
下如雨，信射中数人，麾下士多死。会暮，信持大刀率
从骑大呼，杀数十人，敌遂小却，信以百馀骑突围得
免。坐失律，议当死，诏特原之，责授右屯卫大将军。明
年，复授彰武军节度。端拱初，诏置方田，以信为邢州
兵马都部署以监之。二年，改镇横海军。信不知书，所
为多暴横，上命何承矩为之副，以决州事。及承矩领
护屯田，信遂专恣不法，军入宴犒甚薄，尝私市绢附
上计吏称官物，以免关征。上廉知之。四年，召为右武
卫上将军。明年，判左右金吾街仗事。未逾月，吏卒以
无罪被捶挞者甚众，强市人物。妻死，买地营葬，妄发
居民冢墓。家奴陈赞老病，棰之致死，为其家人所告，
下御史鞫之，信具伏，狱未上而卒，年六十七。赠横海
军节度。子继丰。